ประกาศคณะกรรมการคุ้มครองข้อมูลเครดิต เรื่อง การรายงานเกี่ยวกับการดำเนินกิจการของบริษัทข้อมูลเครดิต 
ประกาศคณะกรรมการคุ้มครองข้อมูลเครดิต
ประกาศคณะกรรมการคุ้มครองข้อมูลเครดิต
เรื่อง
การรายงานเกี่ยวกับการดำเนินกิจการของบริษัทข้อมูลเครดิต
 

โดยที่เป็นการสมควรปรับปรุงการรายงานเกี่ยวกับการดำเนินกิจการของบริษัทข้อมูลเครดิตเพื่อให้มีความเหมาะสมสอดคล้องกับสถานการณ์
สภาพแวดล้อมและกฎเกณฑ์ ตลอดจนมาตรฐานการบัญชี
และความก้าวหน้าทางด้านเทคโนโลยีสารสนเทศที่มีการเปลี่ยนแปลงอย่างต่อเนื่อง

อาศัยอำนาจตามความในมาตรา
๓๐ แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
คณะกรรมการคุ้มครองข้อมูลเครดิตออกประกาศไว้ ดังต่อไปนี้

ข้อ
๑[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒ ให้ยกเลิกประกาศคณะกรรมการคุ้มครองข้อมูลเครดิต
เรื่อง การรายงานการดำเนินกิจการของบริษัทข้อมูลเครดิต ลงวันที่ ๒๘ กรกฎาคม ๒๕๔๖

ข้อ
๓ ให้บริษัทข้อมูลเครดิตจัดทำและยื่นเอกสารดังรายการต่อไปนี้
ต่อธนาคารแห่งประเทศไทย
(๑)
งบการเงินฉบับสมบูรณ์ที่จัดทำขึ้นตามมาตรฐานการบัญชีที่กำหนดโดยสภาวิชาชีพบัญชีในพระบรมราชูปถัมภ์
และผ่านการรับรองของผู้สอบบัญชีรับอนุญาตที่มิใช่กรรมการ
พนักงานหรือลูกจ้างของบริษัทข้อมูลเครดิต
ให้ยื่นภายในสี่เดือนนับแต่วันสิ้นปีบัญชี
(๒)
รายงานการประชุมคณะกรรมการบริษัท
ที่ได้รับการรับรองจากคณะกรรมการบริษัทแล้วให้ยื่นภายในสามสิบวันนับแต่วันที่ได้รับรองรายงาน
(๓)
รายงานการประชุมคณะกรรมการหรือคณะทำงานที่เกี่ยวข้องกับการบริหารและป้องกันความเสี่ยงด้านเทคโนโลยีสารสนเทศ
ที่ได้รับการรับรองจากคณะกรรมการหรือคณะทำงานนั้นแล้วให้ยื่นภายในสามสิบวันนับแต่วันที่ได้รับรองรายงาน
(๔)
รายงานการประชุมคณะกรรมการตรวจสอบ
ที่ได้รับการรับรองจากคณะกรรมการแล้วให้ยื่นภายในสามสิบวันนับแต่วันที่ได้รับรองรายงาน
(๕)
รายชื่อสมาชิกและจำนวนบัญชีลูกหนี้ของสมาชิก และรายชื่อผู้ใช้บริการและจำนวนครั้งของการใช้บริการของผู้ใช้บริการทุกรายในแต่ละเดือน
ณ สิ้นวันที่ ๓๐ มิถุนายน และวันที่ ๓๑ ธันวาคมของทุกปี
ให้ยื่นภายในสามสิบวันนับแต่วันที่ ๓๐ มิถุนายน และวันที่ ๓๑ ธันวาคม ของทุกปี

ข้อ
๔ ให้บริษัทข้อมูลเครดิตจัดทำงบแสดงฐานะการเงินและงบกำไรขาดทุน
ประกาศไว้ในที่เปิดเผย ณ สำนักงานของบริษัทข้อมูลเครดิตนั้น
ประกาศ ณ วันที่ ๒
ตุลาคม พ.ศ. ๒๕๖๐
วิรไท สันติประภพ
ประธานคณะกรรมการคุ้มครองข้อมูลเครดิต











































ภวรรณตรี/จัดทำ
๘ ธันวาคม ๒๕๖๐

ปวันวิทย์/ตรวจ
๒๘ ธันวาคม
๒๕๖๐
























[๑] ราชกิจจานุเบกษา
เล่ม ๑๓๔/ตอนพิเศษ ๒๘๘ ง/หน้า ๓๘/๒๓ พฤศจิกายน ๒๕๖๐